**Scrierea din adânc**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ai lăsat să cadă pe destinul meu

Clipe de lumină, ani de încântare,

Visuri printre care mi-ai făcut cărare

Și m-ai dus cu tine-n țărmul elizeu.

Mâna ta-mi presară pașii-ntr-o grădină

Unde-n iarba verde se ascund petale

Cu aroma fină-a gândurilor tale,

Calde, neatinse de păcat sau vină.

Îți urmez cărarea, drumul în destin

Și îți simt, în mine, răsuflarea vie

Care mă atrage, care mă îmbie

Să-ți așez pe mână ultimul suspin.

De va fi acela pentru tine greu,

Iartă-mă, iubito, altfel nu pot fi,

Căci n-a fost o clipă, nu a fost o zi

Scrisă fără tine în adâncul meu.